  Туспуктэм: vk.com (Светлана Болотникова) Майя Бывальцева Сарапулысь машинаос лэсьтонъя но ивортодэт технологиосъя техникум бордын ИТ-куб усьтӥзы. Дышетон центре ИТ-ӧнер сярысь малпасьёс но информационно-коммуникационной технологиос сярысь тросгес тодыны мылкыд карисьёс ветлозы. Со сярысь улосвыл тӧролэн но кивалтэтлэн пресс-службазы ивортӥз. Вӧл-вӧл кабинетъёсы туала тӥрлык басьтэмын. Робототехникалы арбериос, 3D-сканеръёс, вуиртуальной но ватсам дунне кылдытыны тӥрлык, компьютер но офис техника, тодматонъёс ортчытъяны тӥрлык но мебель басьтыны федерал но элькун коньдэтъёсысь 18 миллион манетлэсь трос коньдон висъязы. Кабинетъёсты быдэсак тупатъяны «САФМАР» ӟечлэсьтон фонд 25 миллион манет сётӥз. ИТ-кубын 400-лэсь трос пиналъёс дунтэк дышетскозы. Нош соин радъяськись ужрадъёсы 1 сюрс 500-лэсь трос дышетскисьёс пыриськозы. Центрын дышетон куать ӧръёсъя мыноз: «Программирование на Python», «Разработка VR/AR-приложений», «Программирование роботов», «Системное администрирование», «Программирование на Java», «Мобильная разработка». Пиналъёс программирование, озьы ик физика, механика, электрика, электроника, проектирование ӧръёсъя тодон-валанъёс басьтозы. Со сяна, дышетон ватсэтъёс, вуоно инженеръёслы симуляторъёс кылдытъялозы, учкымон интыосъя виртуальной туръёс ортчытъялозы но трос мукет. Дышетон центрез «Образование» йӧскалык ӵектослэн «Цифровая образовательная среда» улосвыл ӵектосэзъя усьтӥзы. Тодэ вайытом, 2020-тӥ арын арын «ИТ-Куб» центр Ижкарын кылдӥз, 2021-тӥ арын – Воткаын. Туэ Глазкарын усьтыны чакламын на. Тегъёс: Дышетон Сарапул Технологиос Удмуртия  